সরকারের বাজেট প্রণয়ন ও ব্যয় সংক্রান্ত অতি গুরুত্বপূর্ণ স্ট্রেনথেনিং পাবলিক এক্সপেনডিচার ম্যানেজমেন্ট প্রোগ্রাম (এসপিইএমপি) শীর্ষক প্রকল্পের অর্থায়ন স্থগিতের ঘোষণা দিয়েছে ইউরোপীয় ইউনিয়ন (ইইউ)। বৃহস্পতিবার সচিবালয়ে অর্থমন্ত্রী আবুল মাল আব্দুল মুহিতের সঙ্গে সাক্ষাতকালে এ ঘোষণা দেন ইইউ রাষ্ট্রদূত পিয়েরে মায়াদোন। সাক্ষাৎ শেষে এক প্রশ্নের জবাবে অর্থমন্ত্রী বলেন, অন্যান্য সব বিষয়ে ইইউ ভাল কথা বলেছে। তবে একটি খারাপ খবর তারা দিয়েছে। সেটা হচ্ছে ইইউ’র অর্থায়নে পরিচালিত স্ট্রেনথেনিং পাবলিক এক্সপেনডিচার ম্যানেজমেন্ট প্রোগ্রাম (এসপিইএমপি) তারা আর অব্যাহত রাখতে চায় না। এটা এ বছরই শেষ হয়ে যাবে। এসপিইএমপি প্রসঙ্গে অর্থমন্ত্রী বলেন, বাজেট প্রণয়ন ও ব্যয় সংক্রান্ত এটি একটি সংস্কার কর্মসূচি। এ ধরনের সংস্কার কর্মসূচি দীর্ঘমেয়াদে অব্যাহত থাকা উচিত। এ প্রকল্পের অর্থায়নের জন্য বিশ্ব ব্যাংকের সঙ্গে আলোচনা করা হবে।